Ľ. Vážny, minister dopravy, pôšt a telekomunikácií SR: (2010-01-20):
No, ani cent nepôjde prvých šesť rokov na výstavbu. Určite to tak nebude, ale fakt je, že určitá splátka pôjde SkyTollu. Tá prvé tri roky, nie prvých šesť rokov, ale prvé tri roky bude oscilovať niekde okolo 40 % z výberu a zvyšok pôjde časť na výstavbu, ale veľká časť pôjde na splácanie úverov, ktorými ste Národnú diaľničnú spoločnosť zaťažili vy. Pretože stále opakujem, že Národná diaľničná spoločnosť vznikla v roku 2004 na zelenej lúke, odôvodnili ste, vtedy ja som bol opozičný poslanec a namietal som voči tomu a dobre si to pamätám, odôvodnili ste, že zhruba 100 mld. majetku Národná diaľničná spoločnosť bude mať v základnom imaní, to znamená, bude mať úverovú kapacitu cca 16 mld. slovenských korún s tým, že všetky majetkovoprávne problémy ste nechali na Slovenskej správe ciest. Vytvorili ste na zelenej lúke Národnú diaľničnú spoločnosť, dôvodili ste, že štyri roky bude môcť čerpať úvery, štyri roky 4 mld. slovenských korún ročne. Hneď prvý rok po založení Národnej diaľničnej spoločnosti ste vyčerpali všetku úverovú kapacitu, to znamená 17 mld. slovenských korún, zaťažili ste alebo zaviazali ste sa financujúcim bankám, že k 1. 7. 2006 zahájite skúšobnú prevádzku mýta a k 1. 1. 2007 spustíte elektronický systém výberu mýta – a nebolo urobené absolútne nič. Takže ak nepôjde ani cent na výstavbu tie prvé roky, je to najmä preto, že ste zanechali veľké úverové sekery na Národnej diaľničnej spoločnosti a že budú sa musieť splácať aj tieto prednostne. Ak nevyriešime iný systém prelongácie tých úverov. Ale som presvedčený a že určite to aj tak bude, že vyriešime časť úverov prelongáciou a že pôjde väčšia časť aj na výstavbu. Samozrejme, už pri tvorbe mýta som dal podmienku, že po spustení celého systému nesmú prevádzkové náklady mýta presiahnuť 15 % z tržieb. Toto aj dodržujeme, samozrejme, že tie prvé tri roky to bude oscilovať niekde okolo 40 %, pretože nevieme v skutočnosti, koľko mýta sa vyberie. Ale potom si treba pozrieť aj tú tabuľku tých výnosov budúcich rokov a, samozrejme, vtedy to klesá, až to klesne na tých 15 %, ako som povedal. Drahé mýto a štát je v mínuse, to sú tiež len také hypotetické a ničím nepodložené fakty. Že je drahé mýto, my sme si urobili ten prepočet na kilometer mýta, kde Slovensko, mám aj tu tú tabuľku, ale myslím, že ju všetci poznáte, kde Slovensko má najlacnejšie mýto, kde je to cca 29-tisíc eur na kilometer a prudko to stúpa, Česko, Rakúsko, Švajčiarsko a tak ďalej. S tým, že keď prijmeme akúkoľvek techniku výpočtu, lebo môžete namietať, že na kilometer ste si to zmanipulovali, lebo sú spoplatnené aj cesty I. triedy, prepočítajme to na počet obyvateľov, na rozlohu krajiny, vždy slovenské mýto vychádza najlacnejšie z okolitých krajín, ktoré mýto majú zavedené. Takže nesúhlasím s tým, že je mýto drahé. A o tendri baviť sa, myslím, že takisto „neverending story“, pretože to už tu obmieľame veľmi dlho, ale ak si myslíme, viem sa aj o tom veľmi dobre baviť. Ten pozmeňujúci návrh som nevidel, ale ak som dobre počul, tak navrhuješ, aby bola cestná sieť rozdelená po jednom kilometri a spoplatnená cestná sieť, pretože hovoríš filozofiu, že nespravodlivé je to, keď zaplatí za úsek, ktorý neprejde, a takisto je nespravodlivé to pre štát, keď nezaplatí za úsek, ktorý prejde. Túto filozofiu prijímam, ale aj tá technika, ktorú ty hovoríš, rozdeliť na kilometer, ten problém nám zase vyvstane, pretože nasledovať bude to, že dajme to po 800 metroch, nie po kilometri, potom po 500 metroch, potom po 100 metroch, potom po 10 metroch, a aj keď dáme po 10 metroch, veľmi dobre vieš, že niekde sú výjazdy do hory aj po 5 metroch. Ja som sa bavil s tými protestujúcimi, oni chcú, aby mohli ísť, keď to preženiem, doslova to tam aj tak zaznelo, ja pôjdem s kamiónom na hríby a po 100 metroch odbočím zo spoplatňovaného úseku a nechcem, aby mi bol zaplatený. Čiže jediná filozofická technika je tá, že štát prijme tú nespravodlivosť a štát povie, že dobre, keď neprejdeš celý tento úsek, máš ho grátis. Nie sú to také vysoké straty pre štát na cestách I. triedy, ktoré by nám nejako dehonestovali alebo degradovali výber mýta a zároveň definitívne utíchnu technické problémy a vyvstanú už len politické problémy a tie ostatné, ktoré okolo toho existujú. Čiže prijímam to, čo hovoríš, že je to nespravodlivé voči štátu, ale neviem to inak vyriešiť na základe tých požiadaviek protestujúcich, ktoré chcú, opakujem, každé 3 metre, každých 5, to neskončí pri kilometri. Čiže podľa nášho názoru bolo správne, tie úseky, ktoré boli definované, kde sme zadefinovali všetky križovania spoplatnených ciest I. triedy s inými cestami I. triedy, II. triedy, III. triedy a toto bolo podľa nás korektné. Pretože celý svet, ktorý má zavedené mýto, či je to Seattle v Spojených štátoch amerických, či je to Rakúsko, Nemecko, všade to existuje len na úseky. Dovolím si tvrdiť to, že túto filozofiu prijmú aj tie krajiny, ktoré budú spoplatňovať cesty I. triedy, a v krátkom čase ich budú spoplatňovať, že zoberie ten štát tú nespravodlivosť na seba, keď to tak môžeme nazvať, aby vyriešili všetky výjazdy, lebo inak sa to nedá technicky urobiť, pretože na Slovensku z ciest I. triedy je neúmerne veľa výjazdov, ale to je v každej krajine z ciest I. triedy. Toľko asi na záver. Ďakujem.